פרנק לואי

פרנק לואי (Frank Lowy; נולד ב-22 באוקטובר 1930) הוא איש עסקים ופילנתרופ יהודי-אוסטרלי-ישראלי ממוצא צ'כוסלובקי (באזור סלובקיה של היום ממשפחה יהודית דוברת הונגרית).

קורות חייו
לואי נולד, בשם פנחס לוי, לאילונה והוגו לוי ב-22 באוקטובר 1930 בעיירה פילקובו (Fiľakovo) שבצ'כוסלובקיה (כיום סלובקיה). בשנת 1942 ברחה המשפחה מצ'כוסלובקיה לבודפשט, ממלכת הונגריה דאז, המשפחה הייתה שם גם כשהחלה השמדת יהודי הונגריה. אביו גורש ונרצח באושוויץ, אחיו הבכור שרד את מחנות שרות העבודה (עבודת הכפייה לגברים יהודים עבור הצבא ההונגרי), הוא, אמו ויתר אחיו שרדו בגטו בודפשט. לאחר המלחמה חזרו לפילקובו. בהמשך היגרו אמו, אחותו ואחד מאחיו לאוסטרליה. בהשפעת אחיו הבכור הצטרף לתנועה הציונית. בשנת 1946 הפליג לארץ ישראל, באוניית המעפילים "יגור" שנתפסה על ידי הבריטים ואנשיה הוגלו לקפריסין. לאחר השחרור מקפריסין עבר לגור בצריפים שבשדה יעקב (במקום שכיום  נקרא נוה עמיאל) ועם פרוץ מלחמת השחרור גויס לחטיבת גולני והשתתף בקרבות בגליל ובאזור עזה. בשנת 1952 עזב את ישראל והצטרף למשפחתו באוסטרליה, שם שינה את שמו לפרנק לואי.

בשנת 2019 עלה לואי בשנית לישראל ומתגורר בתל אביב.

לואי נשוי לשירליי, לזוג שלושה בנים.

ב-2021 פרסם מגזין פורבס את שמו ברשימת המיליארדרים, הוא ממוקם במקום 539 בעולם ומקום תשיעי בישראל עם הון נאמד ב-5.2 מיליארד דולר אמריקאי, עליה של 0.4 מהשנה הקודמת.

עסקים
ב-1953 התחיל את הקריירה העסקית שלו בהקמת מרכז קניות בפרוור של סידני. בהמשך הקים רשת של מרכזי קניות באוסטרליה. ב-1960 החברה, בשם "וסטפילד", הפכה לציבורית ונרשמה בבורסה לניירות ערך האוסטרלית. ב-1977 החלה החברה לפעול גם בארצות הברית וב-1999 בבריטניה. לחברה, על כל שלוחותיה, מעל 100 מרכזי קניות.
ב-2010 נאמד הונו ב-5 מיליארד דולר אוסטרלי, ובאותו זמן עמד בראש רשימת עשירי אוסטרליה. ב-2011 העביר את ניהול החברה לבניו, פיטר וסטיבן לואי, והמשיך לכהן כיו"ר החברה. בדצמבר 2017 הודיע לואי על מכירת "וסטפילד" לקבוצת הנדל"ן הצרפתית יוניבייל-רודמקו תמורת 20.8 מיליארד דולר אוסטרלי.

תפקידים ציבוריים
 1995 עד 2005 - דירקטור של הבנק המרכזי של אוסטרליה.
 יושב ראש התאחדות הכדורגל האוסטרלית.
 היה חבר הנהלת קונפדרציית הכדורגל של אסיה.
 היה חבר הוועד הפועל של פיפ"א.
 בישראל: יושב ראש הוועד המנהל של המכון למחקרי ביטחון לאומי.

פעילויות נדבנות
 1981 - תרומה של רבע מיליון דולר לאתר חטיבת גולני.
 2002 - קיבל את התואר "הפילנתרופ המוביל של אוסטרליה" בזכות תרומות, באותה שנה, של 10 מיליון דולר אוסטרלי.
 2003 - תרומה של 30 מיליון דולר אוסטרלי להקמת מכון לואי למדיניות בינלאומית.
 2008 – תרומה למכון המחקר הקרדיולוגי ע"ש ויקטור צ'אנג.
 2010 - תרומה של 10 מיליון דולר אוסטרלי להקמת מכון לואי למחקר הסרטן באוניברסיטת ניו סאות' ויילס.
 תרומות להקמה ותחזוקה של המכון למחקרי ביטחון לאומי בישראל.

אותות הוקרה
 2005 - פרס המרכז הבינלאומי ע"ש וודרו וילסון לאזרחות תאגידית.
 2008 – הדואר האוסטרלי הנפיק בול לציון פעילותו הפילנתרופית.
 נשיא כבוד המגבית היהודית המאוחדת (Life Governor, United Israel Appeal) בניו סאות' ויילס.
 נשיא כבוד של קולג' מסדה.

לקריאה נוספת
 ג'יל מרגו, פורץ גבולות: מסע החיים של פרנק לאוי, ידיעות אחרונות, 2019
 Jill Margo, Frank Lowy: Pushing the Limits: The inside Story of the Man Who Powers Westfield, HarperCollins Publishers (Australia),2001

קישורים חיצוניים

 
 ציון נאנוס, המיליארדר שהתחיל כאינסטלטור, באתר מאקו, 29 במאי 2019
 גילי איזיקוביץ, המיליארדר האוסטרלי שמילט את משפחתו מבודפשט הכבושה חוזר לסיפור חייו בסרט חדש, באתר הארץ, 30 במאי 2019

הערות שוליים 

אנשי עסקים יהודים אוסטרלים
מיליארדרים יהודים
מיליארדרים ישראלים
מיליארדרים אוסטרלים
גולי מחנות המעצר בקפריסין
לוחמי חטיבת גולני
חיילי צה"ל במלחמת העצמאות
יהודים הונגרים
יהודים בשואה: הונגריה
ישראלים ילידי צ'כוסלובקיה
נדבנים יהודים אוסטרלים
ניצולי השואה
עולים לאחר מלחמת העולם השנייה
יורדים מארץ ישראל
אמריקאים ממוצא סלובקי
אוסטרלים שנולדו ב-1930
זוכי פרס וודרו וילסון